GALERIE FOTO Mesajul ultrașilor, în căutarea noii "Generații de Aur": "Vizitați Roșia Montană"
La Peluza Sud a stadionului au luat loc ultrașii din facțiunea Uniți Sub Tricolor, care au provocat incidentul de la meciul contra reprezentativei Kosovo. La partida cu Irlanda de Nord, aceștia au afișat mai multe bannere, cu mesaje de susținere pentru galeriile de la Rapid, Steaua și Dinamo, ai căror lideri au fost arestați pentru deținerea de materiale pirotehnice.
Fanii au întins bannere, Ganea a intrat în conflict cu poliția
Pe aceste bannere stătea scris "Marii traficanți, hoți și criminali n-ajung la închisoare, iar statul delirează cu demente 'vânători de vrăjitoare', pentru un strop inofensiv de pasiune, lumină și culoare!", "Steagul sus, să ținem fenomenul în picioare, tinerii vin din spate, pentru noi este o onoare" și "La Euro, din nou alături de voi necondiționat, deși biletele pe sub mână s-au cam dat!". De asemenea, s-au cântat mesaje contra FRF, UEFA și Jandarmeriei. Meciul s-a desfășurat fără incidente, singurul lucru ieșit din comun fiind conflictul fostului internațional Ionel Ganea cu polițiștii.
Cel mai ciudat a fost un mic banner pe care scria "Vizitați Roșia Montană", probabil ca o aluzie la procesul câștigat de România la Curtea de Arbitraj Comercial Internațional de la Washington, în ciuda suportului unor politicieni români pentru proiectul Gabriel Resources de a exploata aur în zona din județul Alba prin utilizarea de cianuri. Fanii nord-irlandezi s-au simțit și ei foarte bine la București, unde peste 200 dintre ei au făcut deplasarea ca să-și susțină favoriții.
"Tricolorii", încă trei meciuri amicale până la startul Euro 2024
Pentru elevii lui Edi Iordănescu urmează meciurile de pregătire jucate împotriva Columbiei (26 martie / Wanda Metropolotano, Madrid), Bulgariei (4 iunie / Arena Națională) și Liechtensteinului (8 iunie / Arena Națională). "Tricolorii" fac parte din Grupa E la Euro 2024, unde vor întâlni câștigătoarea play-off-ului B (Ucraina - Islanda / 17 iunie, Allianz Arena, Munchen), Belgia (21 iunie / RheinEnergieStadion, Koln) și Slovacia (26 iunie, Waldstadion, Frankfurt).
Foto - Gabriel Chirea
Urmăriți SPORT.RO și pe Google News